સવારના ચાર વાગ્યે ઇ. ઝાલા, કોન્સ્ટેબલ રાઠોડ, ઇ. દેશમુખ અને એમની ટીમ ગેટ વે ઓફ ઇન્ડિયા પાસે ઊભાં હતાં. હાથકડી પહેરેલો યુવરાજ પણ ત્યાં જ હતો. થોડી જ વારમાં એક બ્લેક હોન્ડા સીટી કાર ત્યાં આવીને ઊભી રહી ગઈ. એમાંથી ગુલાલ, નિખિલ અને અંતરા ઊતર્યાં. નિખિલની ઇચ્છા નહોતી છતાં ગુલાલને ખરાબ ના લાગે એટલે એ પણ સાથે આવ્યો હતો. ત્રિપુટી ઇ. સાહેબની નજીક આવી. ગુલાલની નજર હાથકડી પહેરેલા યુવરાજ તરફ ગઈ. એની આંખમાંથી ઝેર વરસ્યું, હૈયામાં અચાનક ક્રોધ ફાટી નીકળ્યો. એણે એની નજીક જઈ બે-ચાર સણસણતા તમાચા ચોડી દીધા, અને એનો કોલર પકડી લીધો, ‘યુ રાસ્કલ, બાસ્ટર્ડ ... મેં તારું શું બગાડ્યું હતું કે તેં...’